Title: กฎกระทรวงกำหนดให้คนต่างด้าวปฎิบัติเกี่ยวกับการทะเบียนราษฎร พ.ศ. 2548

กฎกระทรวง

กฎกระทรวง
กำหนดให้คนต่างด้าวปฏิบัติเกี่ยวกับการทะเบียนราษฎร
พ.ศ.
๒๕๔๘[๑]

อาศัยอำนาจตามความในมาตรา ๕ และมาตรา ๗
แห่งพระราชบัญญัติการทะเบียนราษฎร พ.ศ. ๒๕๓๔
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ มาตรา ๓๕ มาตรา ๓๖ มาตรา ๔๘ และมาตรา ๕๘
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ให้ยกเลิกกฎกระทรวง (พ.ศ. ๒๕๓๕) ออกตามความในพระราชบัญญัติการทะเบียนราษฎร
พ.ศ. ๒๕๓๔

ข้อ ๒ 
ในกฎกระทรวงนี้
คนต่างด้าว หมายความว่า
คนซึ่งไม่มีสัญชาติไทยตามกฎหมายว่าด้วยสัญชาติ

ข้อ ๓ 
ให้คนต่างด้าวดังต่อไปนี้
ปฏิบัติตามกฎหมายว่าด้วยการทะเบียนราษฎรเกี่ยวกับการแจ้งการเกิด การแจ้งการตาย
การแจ้งการย้ายที่อยู่ การเพิ่มหรือจำหน่ายรายการบุคคลในทะเบียนบ้าน
การสำรวจตรวจสอบหรือแก้ไขปรับปรุงรายการทะเบียนราษฎร การจัดทำทะเบียนประวัติ
การจัดทำบัตรประจำตัว และการอื่นใดอันเกี่ยวกับคนต่างด้าว
(๑)  คนต่างด้าวซึ่งได้รับอนุญาตให้มีถิ่นที่อยู่ในราชอาณาจักรตามกฎหมาย
ว่าด้วยคนเข้าเมืองและมีใบสำคัญถิ่นที่อยู่หรือใบสำคัญประจำตัวคนต่างด้าว
(๒)  คนต่างด้าวซึ่งได้รับอนุญาตให้เข้ามาอยู่ในราชอาณาจักรเป็นกรณีพิเศษเฉพาะเรื่องจากรัฐมนตรีว่าการกระทรวงมหาดไทยตามกฎหมายว่าด้วยคนเข้าเมือง
(๓)  คนต่างด้าวกลุ่มอื่นตามมติของสภาความมั่นคงแห่งชาติโดยความเห็นชอบของคณะรัฐมนตรี

ข้อ ๔ 
คนต่างด้าวซึ่งได้รับอนุญาตให้เข้ามาอยู่ในราชอาณาจักรเป็นการชั่วคราวตามกฎหมายว่าด้วยคนเข้าเมือง
หากมีความประสงค์จะปฏิบัติตามข้อ ๓ อาจร้องขอต่อนายทะเบียนเพื่อดำเนินการก็ได้

ข้อ ๕ 
หลักเกณฑ์และวิธีปฏิบัติเกี่ยวกับการจัดทำทะเบียนราษฎรและบัตรประจำตัวสำหรับคนต่างด้าว
ให้เป็นไปตามระเบียบที่ผู้อำนวยการทะเบียนกลางกำหนด

ให้ไว้
ณ วันที่ ๒๖ กันยายน พ.ศ. ๒๕๔๘
พลอากาศเอก
คงศักดิ์  วันทนา
รัฐมนตรีว่าการกระทรวงมหาดไทย

หมายเหตุ
:- เหตุผลในการประกาศใช้กฎกระทรวงฉบับนี้ คือ
เนื่องจากกฎกระทรวง (พ.ศ. ๒๕๓๕) ออกตามความในพระราชบัญญัติการทะเบียนราษฎร พ.ศ.
๒๕๓๔
ที่ใช้บังคับอยู่ในปัจจุบันได้กำหนดให้คนซึ่งไม่มีสัญชาติไทยตามกฎหมายที่เกี่ยวด้วยสัญชาติที่จะต้องปฏิบัติตามกฎหมายว่าด้วยการทะเบียนราษฎรไว้เพียงบางประเภทซึ่งไม่เหมาะสมกับสภาพการณ์ที่เปลี่ยนแปลงไป
สมควรปรับปรุงกฎกระทรวงดังกล่าวเพื่อกำหนดให้คนซึ่งไม่มีสัญชาติไทยประเภทอื่นต้องปฏิบัติตามกฎหมายว่าด้วยการทะเบียนราษฎรเพิ่มขึ้น
จึงจำเป็นต้องออกกฎกระทรวงนี้

สุกัญญา/พิมพ์
๒๑
กรกฎาคม ๒๕๔๙
สุนันทา/ฐิติพงษ์/ตรวจ
A+B
๒๖
กรกฎาคม ๒๕๔๙

[๑] ราชกิจจานุเบกษา เล่ม
๑๒๒/ตอนที่ ๙๑ ก/หน้า ๔/๗ ตุลาคม ๒๕๔๘